CELEX: 32019R0499
Language: sk
Date: 2019-03-25 00:00:00
Title: Nariadenie Európskeho parlamentu a Rady (EÚ) 2019/499 z 25. marca 2019, ktorým sa stanovujú ustanovenia týkajúce sa pokračovania v prebiehajúcich činnostiach vzdelávacej mobility v rámci programu Erasmus+ zriadeného nariadením (EÚ) č. 1288/2013 v kontexte vystúpenia Spojeného kráľovstva z Únie

27.3.2019   
               
               
                  SK
               
               
                  Úradný vestník Európskej únie
               
               
                  LI 85/32
               
            
         NARIADENIE EURÓPSKEHO PARLAMENTU A RADY (EÚ) 2019/499
         z 25. marca 2019,
         ktorým sa stanovujú ustanovenia týkajúce sa pokračovania v prebiehajúcich činnostiach vzdelávacej mobility v rámci programu Erasmus+ zriadeného nariadením (EÚ) č. 1288/2013 v kontexte vystúpenia Spojeného kráľovstva z Únie
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 165 ods. 4 a článok 166 ods. 4,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho hospodárskeho a sociálneho výboru (1),
         po porade s Výborom regiónov,
         konajúc v súlade s riadnym legislatívnym postupom (2),
         keďže:
         
                     (1)
                  
                  
                     Spojené kráľovstvo predložilo 29. marca 2017 oznámenie o svojom úmysle vystúpiť z Únie podľa článku 50 Zmluvy o Európskej únii (ďalej len „Zmluva o EÚ“). Zmluvy sa prestanú vzťahovať na Spojené kráľovstvo odo dňa nadobudnutia platnosti dohody o vystúpení, alebo prípadne, ak sa tak nestane, dva roky po uvedenom oznámení, a to od 30. marca 2019, pokiaľ Európska rada po dohode so Spojeným kráľovstvom jednomyseľne nerozhodne o predĺžení tejto lehoty.
                  
               
                     (2)
                  
                  
                     K vystúpeniu dôjde počas programového obdobia programu Erasmus+ na roky 2014 – 2020, na ktorom sa Spojené kráľovstvo zúčastňuje.
                  
               
                     (3)
                  
                  
                     Program Erasmus+ sa zriadil a sa riadi nariadením Európskeho parlamentu a Rady (EÚ) č. 1288/2013 (3). V tomto nariadení by sa mali stanoviť pravidlá, ktoré umožnia pokračovanie právnych záväzkov, ktoré sa už prijali v súlade s nariadením (EÚ) č. 1288/2013, v súvislosti s prebiehajúcimi činnosťami vzdelávacej mobility, na ktorých sa zúčastňuje Spojené kráľovstvo, po jeho vystúpení z Únie.
                  
               
                     (4)
                  
                  
                     Spojené kráľovstvo od dátumu, ku ktorému sa naň prestanú vzťahovať zmluvy, prestane byť krajinou účastniacou sa programu v zmysle článku 24 ods. 1 nariadenia (EÚ) č. 1288/2013. Mali by sa upraviť pravidlá týkajúce sa oprávnenosti prebiehajúcich činností vzdelávacej mobility v rámci programu Erasmus+, aby sa zabránilo tomu, že by súčasní účastníci programu Erasmus+ museli prerušiť svoje prebiehajúce činnosti vzdelávacej mobility.
                  
               
                     (5)
                  
                  
                     Na účely pokračovania vo financovaní prebiehajúcich činností vzdelávacej mobility z rozpočtu Únie by sa Komisia a Spojené kráľovstvo mali dohodnúť, že umožnia vykonávanie kontrol a auditov uvedených činností. Ak nie je možné vykonať potrebné kontroly a audity, malo by sa to považovať za závažný nedostatok v systéme riadenia a kontroly.
                  
               
                     (6)
                  
                  
                     Keďže cieľ tohto nariadenia, a to umožnenie pokračovania prebiehajúcich činností vzdelávacej mobility, na ktorých sa zúčastňuje Spojené kráľovstvo a ktoré sa začali realizovať najneskôr k dátumu, ku ktorému sa prestali vzťahovať na Spojené kráľovstvo zmluvy, nie je možné uspokojivo dosiahnuť na úrovni členských štátov, ale z dôvodu jeho rozsahu a dôsledkov ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o EÚ. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie tohto cieľa.
                  
               
                     (7)
                  
                  
                     Vzhľadom na skutočnosť, že pri absencii dohody o vystúpení alebo predĺženia dvojročnej lehoty po oznámení Spojeného kráľovstva sa zmluvy prestanú vzťahovať na Spojené kráľovstvo od 30. marca 2019, a vzhľadom na potrebu zabezpečiť pokračovanie prebiehajúcich činností vzdelávacej mobility v rámci programu Erasmus+ pred dátumom vystúpenia Spojeného kráľovstva z Únie sa považovalo za vhodné stanoviť výnimku z osemtýždňovej lehoty uvedenej v článku 4 Protokolu č. 1 o úlohe národných parlamentov v Európskej únii, ktorý je pripojený k Zmluve o EÚ, Zmluve o fungovaní Európskej únie a Zmluve o založení Európskeho spoločenstva pre atómovú energiu.
                  
               
                     (8)
                  
                  
                     Toto nariadenie by malo z dôvodu naliehavosti nadobudnúť účinnosť dňom nasledujúcim po jeho uverejnení v Úradnom vestníku Európskej únie a malo by sa uplatňovať odo dňa nasledujúceho po dni, ku ktorému sa prestanú na Spojené kráľovstvo vzťahovať zmluvy s výnimkou prípadu, keď do uvedeného dátumu nadobudne platnosť dohoda o vystúpení uzavretá so Spojeným kráľovstvom,
                  
               PRIJALI TOTO NARIADENIE:
         
            Článok 1
            Predmet úpravy a rozsah pôsobnosti
            Týmto nariadením sa stanovujú ustanovenia týkajúce sa pokračovania v činnostiach vzdelávacej mobility uvedených v článkoch 7 a 13 nariadenia (EÚ) č. 1288/2013, ktoré sa uskutočňujú v Spojenom kráľovstve alebo do ktorých sú zapojené subjekty alebo účastníci zo Spojeného kráľovstva a ktoré sa začali realizovať najneskôr k dátumu, ku ktorému sa prestali na Spojené kráľovstvo vzťahovať zmluvy.
         
         
            Článok 2
            Oprávnenosť
            
               1.   Činnosti vzdelávacej mobility uvedené v článku 1 sú naďalej oprávnené na financovanie.
            
            
               2.   Na účely uplatňovania akýchkoľvek ustanovení nariadenia (EÚ) č. 1288/2013 a aktov, ktorými sa vykonáva uvedené nariadenie a ktoré sú potrebné na zabezpečenie účinnosti odseku 1, sa Spojené kráľovstvo považuje za členský štát v súlade s týmto nariadením.
               Zástupcovia Spojeného kráľovstva sa však nezúčastňujú na činnostiach výboru uvedeného v článku 36 nariadenia (EÚ) č. 1288/2013.
            
         
         
            Článok 3
            Kontroly a audity
            Uplatňovanie pravidiel týkajúcich sa kontrol a auditov činností vzdelávacej mobility uvedených v článku 1 sa dohodne medzi Komisiou a orgánmi Spojeného kráľovstva. Kontroly a audity sa vzťahujú na celé obdobie činností vzdelávacej mobility a na súvisiace následné opatrenia.
            Ak sa potrebné kontroly a audity programu Erasmus+ v Spojenom kráľovstve nemôžu vykonať, predstavuje to závažný nedostatok v dodržiavaní hlavných povinností vykonávania právneho záväzku medzi Komisiou a vnútroštátnou agentúrou Spojeného kráľovstva.
         
         
            Článok 4
            Nadobudnutie účinnosti a uplatňovanie
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa odo dňa nasledujúceho po dni, ku ktorému sa podľa článku 50 ods. 3 Zmluvy o EÚ prestanú na Spojené kráľovstvo vzťahovať zmluvy.
            Toto nariadenie sa však neuplatňuje, ak do dátumu uvedeného v druhom odseku tohto článku nadobudne platnosť dohoda o vystúpení uzavretá so Spojeným kráľovstvom v súlade s článkom 50 ods. 2 Zmluvy o EÚ.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Štrasburgu 25. marca 2019
            
               
                  Za Európsky parlament
               
               
                  predseda
               
               A. TAJANI
            
            
               
                  Za Radu
               
               
                  predseda
               
               G. CIAMBA
            
         
         
            (1)  Stanovisko z 20. februára 2019 (zatiaľ neuverejnené v úradnom vestníku).
         
            (2)  Pozícia Európskeho parlamentu z 13. marca 2019 (zatiaľ neuverejnená v úradnom vestníku) a rozhodnutie Rady z 19. marca 2019.
         
            (3)  Nariadenie Európskeho parlamentu a Rady (EÚ) č. 1288/2013 z 11. decembra 2013, ktorým sa zriaďuje „Erasmus+“: program Únie pre vzdelávanie, odbornú prípravu, mládež a šport, a ktorým sa zrušujú rozhodnutia č. 1719/2006/ES, č. 1720/2006/ES a č. 1298/2008/ES (Ú. v. EÚ L 347, 20.12.2013, s. 50).